Bukmekerlik faoliyatini tashkil etish va amalga oshirish tartibi toʻgʻrisidagi nizomni tasdiqlash haqida
(order, 2025-07-07)

Oʻzbekiston Respublikasining “Litsenziyalash, ruxsat berish va xabardor qilish tartib-taomillari toʻgʻrisida”gi Qonuni, Oʻzbekiston Respublikasi Prezidentining 2024-yil 19-apreldagi PF-68-son “Lotereyalar va tavakkalchilikka asoslangan oʻyinlarni tashkil etish va oʻtkazishni tartibga solishni takomillashtirish chora-tadbirlari toʻgʻrisida”gi Farmoni va Oʻzbekiston Respublikasi Vazirlar Mahkamasining 2024-yil 6-dekabrdagi 814-son “Oʻzbekiston Respublikasi Prezidentining “Lotereyalar va tavakkalchilikka asoslangan oʻyinlarni tashkil etish va oʻtkazishni tartibga solishni takomillashtirish chora-tadbirlari toʻgʻrisida” 2024-yil 19-apreldagi PF-68-son Farmoni ijrosini taʼminlash chora-tadbirlari toʻgʻrisida”gi qaroriga muvofiq buyuraman: 1. Bukmekerlik faoliyatini tashkil etish va amalga oshirish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom bukmekerlik faoliyatini tashkil etish va amalga oshirish tartibini belgilaydi. 1. Ushbu Nizomda quyidagi asosiy tushunchalar qoʻllaniladi: bukmekerlik faoliyati — bukmekerlik garovlarini tuzish va oʻtkazish faoliyati; bukmekerlik garovi — bukmekerlik faoliyati tashkilotchisi va oʻyinchi oʻrtasida maʼlum bir hodisa (sport musobaqasi, tanlov, tabiat hodisasi va boshqalar) sodir boʻlishi toʻgʻrisidagi kelishuvni oʻz ichiga olgan tavakkalchilikka asoslangan oʻyin turi boʻlib, unda yutuqning hajmi (miqdori) oʻyinchining oldindan tuzilgan koʻrsatkich boʻyicha aniq bir voqeaning haqiqiy natijasiga mos keladigan bashorati natijasida aniqlanadi; kelishilgan oʻyinlar — natijasi oldindan belgilab qoʻyilgan va ishtirokchilar oʻrtasida kelishib olingan sport tadbiri (musobaqasi); insayder axborot — ommaga ochiq boʻlmagan va unga ega boʻlganlarni boshqa oʻyinchilar bilan solishtirganda afzal holatga qoʻyadigan maʼlumot; koeffitsiyent — bukmekerlik faoliyati tashkilotchisi tomonidan hodisaning har bir natijasi uchun belgilanadigan va oʻyinchining potensial yutuqlari miqdorini aniqlaydigan raqamli koʻrsatkich; hodisalar qatori (roʻyxati) — bukmekerlik faoliyati tashkilotchisi tomonidan uning elektron platformasida joylashtiriladigan, bukmekerlik garovini tuzish mumkin boʻlgan hodisalarning natijalari va belgilangan koeffitsiyentlarni koʻrsatuvchi tizimlashtirilgan roʻyxat; bukmekerlik garovlari haqidagi maʼlumotlarni manipulyatsiya qilish (bundan buyon matnda manipulyatsiya qilish deb yuritiladi) — oʻyinchilarning xatti-harakatlariga (hodisalar) taʼsir koʻrsatadigan, shuningdek hodisalarning natijasi boʻyicha chalgʻituvchi harakatlarni amalga oshirish; bukmekerlik faoliyati tashkilotchisi (bundan buyon matnda tashkilotchi deb yuritiladi) — bukmekerlik faoliyatini amalga oshirish uchun litsenziya olgan Oʻzbekiston Respublikasining rezidenti boʻlgan yuridik shaxs; tashkilotchining elektron platformasi (bundan buyon matnda elektron platforma deb yuritiladi) — tashkilotchining Stavkalar va oʻyinchilarning yagona davlat registri bilan integratsiya qilingan quyidagilar amalga oshiriladigan axborot tizimi va (yoki) dasturiy-apparat majmuasi: oʻyinchini raqamli (masofadan) identifikatsiya qilish; oʻyinchining shaxsiy kabinetini yaratish; bukmekerlik garovlarini qabul qilish va roʻyxatdan oʻtkazish; Stavkalar va oʻyinchilarning yagona davlat registri (bundan buyon matnda Registr deb yuritiladi) orqali depozitni qabul qilishni, bitimlar boʻyicha yutuqlarni hisoblashni va toʻlashni qayd etish; bukmekerlik garovi natijasini aniqlash; bukmekerlik garoviga kirishni taʼminlash; oʻyinchiga bukmekerlik garovlari va hodisalar haqida maʼlumot berish hamda uni xabardor qilish; tashkilotchining faoliyati toʻgʻrisida hisobotlarni tayyorlash va shakllantirish; bukmekerlik garovlarini tuzish va bajarish uchun zarur boʻlgan maʼlumotlarni saqlash, qayta ishlash va oshkor qilish; tashkilotchining faoliyati bilan bogʻliq boshqa funksiyalarni bajarish; vakolatli organ — Oʻzbekiston Respublikasi Istiqbolli loyihalar milliy agentligi. 2. Tashkilotchi oʻz faoliyatini faqat tegishli litsenziya asosida va litsenziyada koʻrsatilgan domen nomi orqali amalga oshirishi mumkin. 3. Tashkilotchi: oʻz faoliyatini qonunchilik talablariga muvofiq amalga oshirish; elektron platformaning zarur darajada ishlashini va kiberxavfsizligini taʼminlash, shuningdek mazkur elektron platformani himoya qilish va unga ruxsatsiz kirishning oldini olish choralarini koʻrish; oʻz faoliyatini amalga oshirish uchun Registr bilan integratsiya qilishni taʼminlash; oʻyinchilarning murojaatlarini va Registr operatorining soʻrovlarini qabul qilish, koʻrib chiqish va ularga javob berish; oʻyinchilarga ular majburiy raqamli (masofadan) identifikatsiyadan oʻtganidan hamda Internet tarmogʻidagi oʻyinlar, lotereyalar tashkil etish va bukmekerlik faoliyati sohasidagi qonunchilikka muvofiq boshqa choralar qoʻllanilganidan soʻng bukmekerlik garovlarini tuzishga ruxsat berish; elektron platforma faoliyati bilan bogʻliq xavflarni baholash va xavfsizlik auditini muntazam ravishda oʻtkazish; barcha operatsiyalar, shu jumladan identifikatsiya maʼlumotlari, oʻyinchilar bilan amalga oshirilgan oʻzaro munosabatlar haqidagi maʼlumotlarni besh yil davomida saqlash; Internet tarmogʻidagi oʻyinlar, lotereyalar tashkil etish va bukmekerlik faoliyati sohasidagi qonunchilikda belgilangan reklama talablariga rioya qilish; tashkilotchining xodimlari va ular tomonidan fuqarolik-huquqiy shartnomalar asosida bevosita bukmekerlik faoliyatini amalga oshirish uchun jalb qilingan shaxslarning Internet tarmogʻidagi oʻyinlar, lotereyalar tashkil etish va bukmekerlik faoliyatini tartibga soluvchi, jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish sohasidagi qonunchilik hujjatlari va tashkilotchi tomonidan tasdiqlanadigan ichki hujjatlarini bilish darajasini doimiy oshirib borish; elektron platformaga Registr operatorining ichki hujjatlari bilan belgilangan talablarga muvofiq oʻzgartirishlar kiritishga majbur. Tashkilotchi zimmasiga qonunchilikka muvofiq boshqa majburiyatlar ham yuklatilishi mumkin. 4. Tashkilotchi: koʻrsatiladigan xizmatlar uchun mukofot olish; oʻyinchi tomonidan qonunchilik yoki tashkilotchining ichki hujjatlari talablari buzilganligi aniqlangan taqdirda, uni raqamli (masofadan) identifikatsiya qilishni rad etish, u bilan oʻzaro munosabatlarni tugatish va (yoki) uning elektron platformaga kirishini cheklash; Registr operatoriga va (yoki) vakolatli organga soʻrovlar yuborish va ular yuzasidan tushuntirishlar olish huquqiga ega. Tashkilotchi qonunchilikka muvofiq boshqa huquqlarga ham ega boʻlishi mumkin. 5. Tashkilotchi quyidagilarni nazarda tutuvchi ichki hujjatlarni ishlab chiqishi va tasdiqlashi kerak: oʻyinchilarni raqamli (masofadan) identifikatsiya qilish tartibi; oʻyinchi bilan munosabatlar oʻrnatish, shuningdek uni elektron platformaga kiritish (chiqarish) tartibi; bukmekerlik garovlarini tuzish va oʻtkazish tartibi; yutuqlarni toʻlash va pul mablagʻlarini qaytarish tartibi; jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish boʻyicha ichki nazorat qoidalari; masʼuliyatli oʻyin tamoyili qoidalari va tartibi; oʻyinchilarning murojaatlarini koʻrib chiqish tartibi. Ichki hujjatlar davlat tilida ishlab chiqilishi va tashkilotchining rahbari tomonidan imzolanishi (tasdiqlanishi) kerak. Ichki hujjatlar boshqa tillarda ham qabul qilinishi mumkin. 6. Tashkilotchi elektron platformada amalga oshirilayotgan operatsiyalarni doimiy ravishda nazorat qiladi. Tashkilotchi tomonidan qonunchilik, mazkur Nizom va ichki hujjatlar talablari buzilganligi aniqlangan taqdirda, ularni bartaraf etish va kelgusida yoʻl qoʻymaslik choralari koʻrilishi kerak. Qonunchilik, mazkur Nizom va ichki hujjatlar talablari buzilishining har bir fakti toʻgʻrisidagi maʼlumot tashkilotchi tomonidan ushbu fakt aniqlangan kundan boshlab kamida 5 yil davomida saqlanishi kerak. Vakolatli organ va (yoki) Registr operatorining soʻrovlariga binoan tashkilotchi tegishli soʻrov olingan kundan boshlab besh ish kunidan kechiktirmasdan vakolatli organ va (yoki) Registr operatoriga maʼlumotni taqdim etishi shart. Jinoyat alomatlari aniqlangan taqdirda, tashkilotchi darhol Registr operatoriga va huquqni muhofaza qiluvchi organlarga qonunchilik hujjatlariga muvofiq yozma va (yoki) elektron shaklda xabar berishga majbur. 7. Tashkilotchiga: a) litsenziyada koʻrsatilmagan domen nomi orqali oʻz xizmatlarini koʻrsatish; b) bukmekerlik garovlarini quyidagi boʻyicha tuzish va (yoki) oʻtkazish: kelishilgan oʻyinlar; Oʻzbekiston Respublikasining hududida va Oʻzbekiston Respublikasi fuqarolari ishtirokida hodisalarga (sport oʻyinlari (shu jumladan kibersport) va musobaqalari, siyosiy jarayonlar, tanlovlar va boshqalar), bundan xalqaro federatsiyalar qoidalar asosida tegishli darajada tayyorgarlik, nazorat va hakamlikni taʼminlangan holda, tomoshabinlar ishtirokida oʻtkaziladigan sport oʻyinlari va xalqaro darajadagi hodisalar mustasno; bolalar va oʻsmirlar sport musobaqalari; lotereya oʻyinlari natijalari; v) aylanmasi litsenziyalash, ruxsat berish va (yoki) xabardor qilish tartib-qoidalari talab qilinadigan tovarlarni (ishlarni, xizmatlarni) yutuq sifatida yoki yutuqni toʻlash evaziga taklif qilish; g) lotereyalar va (yoki) Internet tarmogʻidagi oʻyinlarning belgilariga ega boʻlgan hodisalar va (yoki) oʻyinlar boʻyicha bitimlar tuzish; d) oʻyinchilarga kredit, boʻlib toʻlash va (yoki) qarz mablagʻlari taqdim etish orqali, shu jumladan uchinchi shaxslarning mablagʻlaridan foydalangan holda keyinchalik toʻlash sharti bilan bitimlarni tuzish va (yoki) taklif etish; e) depozitlarni qabul qilish, bitimlarni tuzish va yutuqlarni toʻlashda qonunchilik va Registr operatorining ichki hujjatlari bilan taqiqlangan naqd shakldagi va (yoki) boshqa shakllardagi pul mablagʻlaridan foydalanish taqiqlanadi. 8. Tashkilotchi oʻyinchilar bilan munosabatlarni shartnoma asosida oʻrnatadi. Shartnomada quyidagi shartlar nazarda tutilishi kerak: mazkur Nizomning 6-bandida nazarda tutilgan maʼlumotlarni vakolatli organ va (yoki) Registr operatoriga taqdim etish; oʻyinchilar bilan muzokaralarni ularning roziligi bilan audio yoki videoyozuvga olish, shu jumladan yozishmalarni yozib borish hamda ushbu maʼlumotlarning kamida besh yil davomida saqlash; bukmekerlik garovlarida ishtirok etish xavflari, shu jumladan kiritilgan mablagʻlarni toʻliq (qisman) yoʻqotish haqida ogohlantirish; oʻyinga kirishi taqiqlangan (cheklangan) Oʻzbekiston Respublikasi fuqarolarining toifalari va chet el davlatlari (yurisdiksiyalar) rezidentlari roʻyxatini keltirish; shaxsga doir maʼlumotlarni himoya qilish va ulardan foydalanish talablariga rioya qilish; ragʻbatlantirish choralarini amalga oshirish; qonunchilik hujjatlari, mazkur Nizom va tashkilotchining ichki hujjatlarida nazarda tutilgan boshqa shartlarni belgilash. 9. Oʻyinchilarni raqamli (masofadan) identifikatsiya qilish Vazirlar Mahkamasining 2024-yil 6-dekabrdagi 814-son qarori bilan tasdiqlangan Internet butunjahon axborot tarmogʻida tavakkalchilikka asoslangan oʻyinlarni, lotereyalar va bukmekerlik faoliyatini tashkil etish faoliyati tashkilotchilarining mijozlarini raqamli (masofadan) identifikatsiya qilish toʻgʻrisidagi nizomga muvofiq amalga oshiriladi. 10. Tashkilotchi voyaga yetmagan shaxslar va quyidagi roʻyxatlarga kiritilgan shaxslar bilan munosabatlar oʻrnatishga haqli emas: Terrorizmga, ommaviy qirgʻin qurolini tarqatishga qarshi kurashishni amalga oshiruvchi davlat organlari va Oʻzbekiston Respublikasining boshqa vakolatli organlaridan taqdim etilayotgan maʼlumotlar, shuningdek chet davlatlarning vakolatli organlari va xalqaro tashkilotlaridan rasmiy kanallar orqali taqdim etilayotgan maʼlumotlar asosida maxsus vakolatli davlat organi tomonidan tuzilgan terrorchilik faoliyatida yoki ommaviy qirgʻin qurolini tarqatishda ishtirok etayotgan yoki ishtirok etishda gumon qilinayotgan shaxslar roʻyxati; Internet tarmogʻidagi tavakkalchilikka asoslangan oʻyinlar, lotereya va bukmekerlik garovlarida qatnashishi taqiqlangan Oʻzbekiston Respublikasining fuqarolari va chet el fuqarolarining toifalari roʻyxati; tavakkalchilikka asoslangan oʻyinlarga qaram boʻlgan shaxslar roʻyxati. Tashkilotchi ichki hujjatlari bilan oʻyinga kirishi taqiqlangan (cheklangan) boshqa shaxslar toifalarini belgilashga haqli. 11. Munosabatlar oʻrnatilishi natijasida oʻyinchi uchun elektron platformada quyidagilarni nazarda tutuvchi shaxsiy kabinet (akkaunt) yaratiladi: oʻyinchining akkauntini boshqarish; masʼuliyatli oʻyin tamoyili qoidalari va tartibi bilan tanishtirish hamda mazkur xizmatni taqdim etish; Registr orqali depozitlarni kiritish, yutuqlarni qabul qilish va mablagʻlarni qaytarib olish boʻyicha operatsiyalarni amalga oshirish; depozitlar, bukmekerlik garovlari va bonuslarni kuzatib borish; tashkilotchi bilan oʻzaro aloqa qilish; murojaatlarni yuborish va ular boʻyicha javoblarni qabul qilish. Bir oʻyinchiga tashkilotchining elektron platformasida ikki va undan ortiq shaxsiy kabinet (akkaunt) yaratish taqiqlanadi. 12. Tashkilotchi mazkur Nizom va ichki hujjatlarga muvofiq manipulyatsiya qilish hamda insayder axborotlarni aniqlash, oldini olish, toʻxtatish va ularning oqibatlarini bartaraf etishga qaratilgan choralarni koʻrishi shart. Insayder axborotga ega boʻlgan shaxslarga kuyidagilar kiradi: tashkilotning boshqaruv organlari aʼzolari va boshqa xodimlari; elektron platformaning ishlab chiqaruvchilari va (yoki) hodisalar qatori (roʻyxati)ni yetkazib beruvchilar; oʻzining xizmat mavqeyi, mehnat majburiyatlari yoki tashkilotchi bilan tuzilgan fuqarolik-huquqiy shartnomalar asosida mazkur maʼlumotga ega boʻlgan boshqa shaxslar. 13. Tashkilotchi oʻz elektron platformasi orqali qonunchilik, tashkilotchi va Registr operatorining ichki hujjatlari talablariga muvofiq oʻyinchiga bukmekerlik garovlariga (stavkalariga) kirish imkoniyatini taqdim etadi. Elektron platformaga kirish shartnoma asosida taqdim etiladi. Oʻyinchi tomonidan mazkur Nizom, shartnoma yoki ichki hujjatlar bilan belgilangan talablar va shartlar buzilgan taqdirda, tashkilotchi tomonidan ushbu oʻyinchi bunday buzilish aniqlangan paytdan boshlab uch oyga chetlashtiriladi. Oʻyinchini elektron platformaga kiritish va (yoki) uni chetlatish tartibi tashkilotchining ichki hujjatlari bilan belgilanadi. 14. Tashkilotchi elektron platformada quyidagilarni nazarda tutuvchi hodisalar qatori (roʻyxati)ni joylashtiradi: a) bukmekerlik garovlari (stavkalari)ning roʻyxati; b) hodisalar haqidagi umumiy maʼlumotlar: hodisaning toʻliq nomi, turi (koʻrinishi) va qisqacha tavsifi; hodisa boshlangan sana va vaqt; hodisa oʻtkaziladigan joy va (yoki) hodisaning real vaqt rejimida translyatsiya qilish toʻgʻrisidagi maʼlumotlar (agar mavjud boʻlsa); v) koeffitsiyentlar va bukmekerlik garovlari (stavkalar)ni qabul qilishning oxirgi muddati toʻgʻrisidagi maʼlumotlar; g) hodisalarning natijalari toʻgʻrisidagi maʼlumotlar; d) bukmekerlik garovlarini tuzish qoidalari; e) qonunchilik hujjatlari, ushbu Nizom va ichki hujjatlar bilan taqiqlanmagan boshqa maʼlumotlar. 15. Hodisalarning koeffitsiyentlariga oʻzgartirish kiritish shartnoma shartlari va (yoki) tashkilotchining ichki hujjatlariga muvofiq amalga oshiriladi. Koeffitsiyent bukmekerlik garovini tuzish vaqtida qayd etiladi va qabul qilinganligi tasdiqlangandan keyin oʻzgartirilmaydi. 16. Oʻyinchilarni bukmekerlik garovlarini amalga oshirishga undaydigan, hodisalarning samaradorligi (daromadi) haqidagi vaʼda va (yoki) kafolatlarni oʻz ichiga olgan hodisalarning prognozlarini eʼlon qilishga yoʻl qoʻyilmaydi. 17. Oʻyinchi hodisani tanlaydi, bukmekerlik garovi (stavkasi) miqdorini belgilaydi va bukmekerlik garovida ishtirok etishini tasdiqlaydi hamda pul mablagʻlarini Registr operatorining hisob-kitob-kliring palatasiga oʻtkazadi. 18. Tashkilotchi bukmekerlik garovi tuzilgan sana, vaqt, koeffitsiyent va yagona garov identifikatori belgilanishini taʼminlaganidan soʻng bukmekerlik garovi qabul qilingan hisoblanadi. 19. Tashkilotchining ichki hujjatlari va (yoki) shartnoma shartlarida belgilangan taqdirda, oʻyinchi bukmekerlik garovini tuzishning oxirgi muddatidan oldin bukmekerlik garovini bekor qilishga haqli. Bukmekerlik garovi bekor qilingan taqdirda, tashkilotchi uni alohida qayd etilishini va garov summasini oʻyinchining balansiga qaytarilishini taʼminlaydi. 20. Tashkilotchi: hodisa bekor qilinganda, garov summasini oʻyinchining balansiga qaytaradi; hodisani oʻtkazish muddati koʻchirilganida, oʻyinchiga garovni oʻtkazish yoki garov summasini uning balansiga qaytarish imkoniyatini taqdim etadi. 21. Yutuq hodisa natijasi aniqlanganidan soʻng avtomatik ravishda hisoblanadi va darhol oʻyinchiga oʻtkaziladi. 22. Bukmekerlik garovlarida ishtirok etishning salbiy taʼsirini kamaytirish maqsadida tashkilotchi: masʼuliyatli oʻyin tamoyiliga amal qilishi; qimor va tavakkalchilikka asoslangan boshqa oʻyinlarda ishtirok etish bilan bogʻliq boʻlgan xavf-xatarlar haqida muntazam ravishda maʼlumot berish va xabardor qilishi; oʻyinchining Internet tarmogʻidagi tavakkalchilikka asoslangan oʻyinlar, lotereya va bukmekerlik garovlarida qatnashishi taqiqlangan Oʻzbekiston Respublikasining fuqarolari va chet el fuqarolarining toifalari roʻyxatiga kiritilganligi toʻgʻrisida xabarnoma olinganda, xabarnomada koʻrsatilgan sana va vaqtdan boshlab ushbu oʻyinchi bilan bitimlar tuzishni toʻxtatishi; bukmekerlik garovlarida ishtirok etish bilan bogʻliq salbiy oqibatlarni kamaytirish boʻyicha boshqa harakatlarni amalga oshirishi kerak. 23. Tashkilotchining elektron platformasida: tashkilotchi haqidagi umumiy maʼlumotlar, shu jumladan yuridik shaxs toʻgʻrisidagi maʼlumotlar, uning joylashgan manzili, telefon raqami va elektron pochta manzili; litsenziya nusxasi; oʻyinchining bukmekerlik garovlarida ishtirok etishi, yutuqlarni toʻlash tartibi va muddatlarini belgilovchi ichki hujjatlar; voyaga yetmagan shaxslarning bukmekerlik garovlarida ishtirok etishi taqiqlanganligi haqidagi ogohlantirishlar; bukmekerlik garovlarida ishtirok etish bilan bogʻliq xavflar haqidagi maʼlumotlar; qonunchilikda belgilangan boshqa maʼlumotlar joylashtirilishi kerak. 24. Mazkur Nizom talablarining buzilishida aybdor boʻlgan shaxslar qonunchilikda belgilangan tartibda javobgar boʻladilar.